ՆԱԽԱԳԻԾ

ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅՈՒՆ

ՈՐՈՇՈՒՄ

« » 2018 թվականի N - Ն

ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2016 ԹՎԱԿԱՆԻ ԴԵԿՏԵՄԲԵՐԻ 22-Ի N 1339-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԿԱՏԱՐԵԼՈՒ ՄԱՍԻՆ

Ղեկավարվելով «Նորմատիվ իրավական ակտերի մասին» ՀՀ օրենքի 34-րդ հոդվածով` Հայաստանի Հանրապետության կառավարությունը որոշում է.

1. Հայաստանի Հանրապետության կառավարության 2016 թվականի դեկտեմբերի 22-ի «Պարենային և ոչ պարենային արտադրանքի գրանցում իրականացնող իրավասու մարմիններ սահմանելու մասին» N 1339-Ն որոշման (այսուհետ` Որոշում) 1-ին կետում «նշանակված փորձարկման լաբորատորիաները (այսուհետ` լաբորատորիաներ)։» բառերը փոխարինել «համապատասխանության գնահատման նշանակված մարմինները (այսուհետ՝ ՀԳՆՄ)։» բառերով, ինչպես նաև ողջ տեքստում «փորձարկման լաբորատորիաներ», «լաբորատորիաներ» բառերն իրենց հոլովաձևերով փոխարինել «ՀԳՆՄ» բառով՝ համապատասխան հոլովաձևով։
2. Որոշման 2-րդ, 2.1 և 3-րդ կետերում Հայաստանի Հանրապետության գյուղատնտեսության նախարարության սննդամթերքի անվտանգության պետական ծառայություն և Հայաստանի Հանրապետության տնտեսական զարգացման և ներդրումների նախարարության շուկայի վերահսկողության տեսչական մարմին բառերն իրենց հոլովաձևերով փոխարինել ՀՀ կառավարությանը ենթակա սննդամթերքի անվտանգության տեսչական մարմին և ՀՀ կառավարությանը ենթակա շուկայի վերահսկողության տեսչական մարմին բառերով` համապատասխան հոլովաձևերով:
3. Սույն որոշումն ուժի մեջ է մտնում պաշտոնական հրապարակմանը հաջորդող օրվանից և գործում է մինչև 2019 թվականի հունվարի 1-ը:

ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ

ՎԱՐՉԱՊԵՏ ՆԻԿՈԼ ՓԱՇԻՆՅԱՆ

ՀԻՄՆԱՎՈՐՈՒՄ

«ՀՀ ԿԱՌԱՎԱՐՈՒԹՅԱՆ 2016 ԹՎԱԿԱՆԻ ԴԵԿՏԵՄԲԵՐԻ 22-Ի N1339-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԿԱՏԱՐԵԼՈՒ ՄԱՍԻՆ» ՀՀ ԿԱՌԱՎԱՐՈՒԹՅԱՆ ՈՐՈՇՄԱՆ ԸՆԴՈՒՆՄԱՆ ՄԱՍԻՆ

1. **Անհրաժեշտությունը**

«ՀՀ կառավարության 2016 թվականի դեկտեմբերի 22-ի N1339-Ն որոշման մեջ փոփոխություններ կատարելու մասին» ՀՀ կառավարության որոշման ընդունումը պայմանավորված է Հայաստանի Հանրապետության հավատարմագրման և համապատասխանության գնահատման ոլորտներում առկա որոշակի խնդիրները վերացնելու և տվյալ ոլորտները կանոնակարգելու պահանջներով:

1. **Ընթացիկ իրավիճակը և խնդիրները**

«Եվրասիական տնտեսական միության մասին» 2014 թվականի մայիսի 29-ի պայմանագրով սահմանված դրույթների համաձայն՝ Եվրասիական տնտեսական միության (ԵԱՏՄ) տեխնիկական կանոնակարգերի կիրառումն ու կատարումը ԵԱՏՄ շրջանակներում իրականացվում է առանց բացառումների։ ԵԱՏՄ տեխնիկական կանոնակարգերով սահմանվող արտադրանքի համապատասխանության գնահատումն իրականացվում է գրանցման (այսուհետ՝ Պետական գրանցման), փորձարկումների, համապատասխանության հավաստման, փորձաքննության ձևերով և այլ ձևով։

Պետք է նշել, որ մինչև Պայմանագրին միանալը ՀՀ-ում բացակայել է ԵԱՏՄ տեխնիկական կանոնակարգերով սահմանված, համապատասխանության գնահատման ձև հանդիսացող և միայն ԵԱՏՄ տարածքում գործող Պետական գրանցումը։

ԵԱՏՀ  2018 թվականի ապրիլի 18-ի «Համապատասխանության գնահատման տիպային սխեմաների մասին» N44 որոշման XX գլխով սահմանված են Պետական գրանցման 2 տիպային սխեմաներ՝ ԵԱՏՄ տարածքում արտադրված արտադրանքի պետական գրանցման գործընթացի իրականացում և ԵԱՏՄ տարածքից դուրս արտադրված արտադրանքի պետական գրանցման գործընթացի իրականացում (հայտին կից իրավասու մարմնին պետք է ներկայացվեն արտադրողի կողմից հաստատված փաստաթղթերի պատճենները, որոնց համաձայն արտադրանքն արտադրվել է (տեխնիկական պայմաններ, տեղեկատվություն արտադրանքի բաղադրության մասին և այլն), արտադրողի կողմից տրամադրված (արտադրանքի կիրառման, շահագործման վերաբերյալ) փաստաթղթի (ձեռնարկ, կանոնակարգ և այլն) պատճենը, հայտատուի կողմից հաստատված արտադրանքի պիտակների (փաթեթվածքների) պատճենները, արտադրանքի նմուշառման ակտը, փորձարկման (փորձաքննության) և չափումների արձանագրությունները, գիտական զեկույցները և (կամ) փորձագիտական եզրակացությունը, կառավարման համակարգի ներդրման փաստաթղթի (ԵԱՏՄ տարածքում արտադրված արտադրանքի համար պահանջը գործում է միայն Տեխնիկական կանոնակարգով սահմանված լինելու դեպքում), արտադրողի ու հայտատուի միջև կնքված պայմանագրի պատճենները և այլ փաստաթղթեր)։

ՀՀ-ում Պետական գրանցման գործընթացի իրավական հիմքերի սահմանման և օրենսդրական կարգավորման նպատակով լրամշակվել է «Տեխնիկական կանոնակարգման մասին» ՀՀ օրենքը, որի 7-րդ հոդվածի 2.1 մասի համաձայն՝ պարենային և ոչ պարենային արտադրանքի գրանցում իրականացնելու իրավասությունը ՀՀ կառավարության 2016թ. դեկտեմբերի 22-ի N 1339-Ն որոշմամբ (այսուհետ` Որոշում) վերապահվել էր Եվրասիական տնտեսական միության սերտիֆիկացման մարմինների և փորձարկման լաբորատորիաների միասնական ռեեստրում ներառված (հավատարմագրման ազգային մարմնի՝ ՀԱՄ-ի կողմից հավատարմագրված) համապատասխանության գնահատման մարմիններին։

Իրավական ակտի կիրարկման ընթացքում արձանագրվել է, որ սահմանված մարմիններից միայն փորձարկման լաբորատորիաները, որոնք հավատարմագրվում են ՀՍՏ ԻՍՕ/ԻԷԿ 17025-2005 միջազգային ստանդարտով սահմանված պահանջների համաձայն, իրավասու են իրականացնել Պետական գրանցման համար անհրաժեշտ համապատասխանության գնահատում (տվյալ դեպքում՝ նորմատիվ փաստաթղթով սահմանված որոշակի ցուցանիշներով փորձարկում), ուստի Պետական գրանցում իրականացնելու իրավասությունը ՀՀ կառավարության 2018 թվականի ապրիլի 12-ի N 452-Ն որոշմամբ վերապահվել է միայն Եվրասիական տնտեսական միության սերտիֆիկացման մարմինների և փորձարկման լաբորատորիաների միասնական ռեեստրում ներառված փորձարկման լաբորատորիաներին։

Այս համատեքստում պետք է հաշվի առնել, որ Պետական գրանցումը փորձարկումից բացի ներառում է նաև տեխնիկական կանոնակարգերով սահմանված հայտի և դրան կից փաստաթղթերի փորձաքննություն (պահանջվում է նաև կլինիկական, թունաբանական, հիգիենիկ և այլ փորձարկումների առկայությունը փաստող փաստաթղթեր, փաստաթղթերի ճշգրիտ փորձաքննություն/մասնագիտական խորը ուսումնասիրություն և այլն)։

ԵԱՏՀ 2018 թվականի ապրիլի 18-ի N44 որոշման 10-րդ կետի 1-ին ենթակետով սահմանված է հավատարմագրված փորձարկման լաբորատորիա հասկացությունը, այն է` անդամ պետության օրենսդրությանը համապատասխան գրանցված իրավաբանական անձ, որն իրականացնում է փորձարկումներ և չափումներ, ինչը նշանակում է, որ վերջինս օժտված չէ այլ գործառույթներ իրականացնելու լիազորություններով:

Հաշվի առնելով վերոգրյալը և այն փաստը, որ ՀՍՏ ԻՍՕ/ԻԷԿ 17025-2005 միջազգային ստանդարտով սահմանված պահանջներին համապատասխան հավատարմագրված փորձարկման լաբորատորիան իրավասու է կատարել միայն փորձարկում և բացի փորձարկման արձանագրությունից այլ փաստաթուղթ, այն է՝ համապատասխան եզրակացության, տալու իրավասություն չունի, հետևաբար վերջինիս աշխատակազմում համապատասխան ատեստավորված փորձագետի (մասնագետի) բացակայության պատճառով չի կարող իրականացվել ինչպես ամբողջ ծավալով փաստաթղթային ուսումնասիրությունը, այնպես էլ դրա արդյունքում համապատասխան եզրակացության տրամադրումը։

Ելնելով վերոգրյալից՝ Նախագծով Որոշման մեջ կատարվել է համապատասխան փոփոխություն․ նախատեսվել է դրույթ, համաձայն որի Պետական գրանցում իրականացնելու իրավասությունը բացի փորձարկման լաբորատորիաներից կվերապահվի նաև սերտիֆիկացման մարմիններին: Տրամաբանական էՊետական գրանցման գործընթացի իրականացումը սերտիֆիկացման մարմիններին ևս վերապահելը, քանի որ գործընթացը հանդիսանում է համապատասխանության գնահատման ձև, և սերտիֆիկացման մարմինը կարող է (իրավասու է) իրականացնել ամբողջ ծավալով փաստաթղթային ուսումնասիրություն։ Սակայն հարկ է նշել, որսերտիֆիկացման մարմինները հավատարմագրվում և հետագայում գնահատվում են ՀՍՏ ԻՍՕ/ԻԷԿ 17065-2013 միջազգային ստանդարտով սահմանված պահանջներին համապատասխան, որում, սակայն, սահմանված չեն Պետական գրանցում իրականացնող համապատասխանության գնահատման մարմինների հավատարմագրման չափանիշներ, ինչի արդյունքում ՀԱՄ-ը իրավասու չէ հավատարմագրել նշված մարմիններին որպես Պետական գրանցում իրականացնող համապատասխանության գնահատման մարմիններ և հետագայում իրականացնել դրանց գնահատումը։ Սա նշանակում է, որ հետագայում հնարավոր չի լինի ապահովել նաև գործընթացի վերահսկողությունը։

Սույն նախագծի ընդունումը պայմանավորված է ներկայումս ստեղծված իրավիճակը ժամանակավորապես կարգավորելու և սեղմ ժամկետում հնարավոր իրավական լուծումներ գտնելու նպատակով։

Նախագծի ուժի մեջ մտնելուց և դրա գործողության ժամկետի ավարտից հետո ԵԱՏՀ  2018 թվականի ապրիլի 18-ի N 44 որոշմամբ ԵԱՏՄ միասնական կարգավորումներ սահմանելու, ինչպես նաև գործընթացի պետական վերահսկողությունն ուժեղացնելու նպատակով նախատեսվում է գործընթացի իրականացումը վերապահել Որոշմամբ սահմանված իրավասու մարմիններին, մասնավորապես, նախատեսվում է վերջիններիս վերապահել ամբողջ ծավալով փաստաթղթային ուսումնասիրության իրականացման, համապատասխան եզրակացության տրամադրման, ինչպես նաև արտադրանքի գրանցման մասին տեղեկատվությունը պետական գրանցման վկայականների միասնական ռեեստրում ներառման իրավասություն։ Պետք է նշել, որ ներկայումս վերջիններս ամբողջ ծավալով փաստաթղթային ուսումնասիրություն իրականացնելու համար դեռևս չունեն բավարար կարողություններ և համապատասխան որակավորված մասնագետներ։ Այս համատեքստում պետք է հաշվի առնել նաև այն հանգամանքը, որ համապատասխան իրավական կարգավորումներից հետո վերոնշյալ գործընթացի իրականացման իրավասությունը Որոշմամբ սահմանված համապատասխան իրավասու մարմիններին վերապահելու և նրանց համապատասխան լիազորություններ տրամադրելու դեպքում վերջիններիս համար առաջանալու է նաև պետական գրանցման վկայականի ձևաթուղթը ձեռք բերելու անհրաժեշտություն, ինչը ներկայումս ՀԱՄ-ի կողմից վաճառվում է համապատասխանության գնահատման մարմիններին։ Բացի այդ խնդիրը լուծելու և իրավասու մարմինների կողմից փաստաթղթերի ձեռք բերման համար անհրաժեշտ է նաև 2019 թվականի պետական բյուջեում նախատեսել համապատասխան միջոցներ․ պետք է դիտարկել իրավասու մարմինների կողմից պետական գրանցման ապահովումը որպես վերջիններիս կողմից մատուցվող ծառայություն, ինչի համար «Պետական տուրքի մասին» ՀՀ օրենքում պետք է կատարվի լրացում՝ գործընթացի համար սահմանելով համապատասխան պետական տուրք։

**3․ Տվյալ բնագավառում իրականացվող քաղաքականությունը**

Այս բնագավառում իրականացվող քաղաքականությունն ամբողջովին նպատակաուղղված է Հայաստանի Հանրապետության հավատարմագրման և համապատասխանության գնահատման ոլորտների կանոնակարգմանը:

4․ **Նախագծի մշակման գործընթացում ներգրավված ինստիտուտները և անձիք**

Իրավական ակտի նախագծի մշակումն իրականացվել է Հայաստանի Հանրապետության տնտեսական զարգացման և ներդրումների նախարարության կողմից:

**5․ Այլ տեղեկություններ (եթե այդպիսիք առկա են)**

Չկան:

ՀՀ ՏՆՏԵՍԱԿԱՆ ԶԱՐԳԱՑՄԱՆ

ԵՎ ՆԵՐԴՐՈՒՄՆԵՐԻ ՆԱԽԱՐԱՐ ԱՐԾՎԻԿ ՄԻՆԱՍՅԱՆ

**ՏԵՂԵԿԱՆՔ**

**«ՀՀ ԿԱՌԱՎԱՐՈՒԹՅԱՆ 2016 ԹՎԱԿԱՆԻ ԴԵԿՏԵՄԲԵՐԻ 22-Ի N1339-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԿԱՏԱՐԵԼՈՒ ՄԱՍԻՆ» ՀՀ ԿԱՌԱՎԱՐՈՒԹՅԱՆ ՈՐՈՇՄԱՆ ԸՆԴՈՒՆՄԱՄԲ ՊԵՏԱԿԱՆ ԲՅՈՒՋԵՈՒՄ ԾԱԽՍԵՐԻ ԵՎ ԵԿԱՄՈՒՏՆԵՐԻ ԷԱԿԱՆ ԱՎԵԼԱՑՄԱՆ ԿԱՄ ՆՎԱԶԵՑՄԱՆ ՄԱՍԻՆ**

«Հայաստանի Հանրապետության կառավարության 2016 թվականի դեկտեմբերի 22-ի N1339-Ն որոշման մեջ փոփոխություններ կատարելու մասին» ՀՀ կառավարության որոշման ընդունմամբ պետական բյուջեում ծախսերի և եկամուտների էական ավելացում կամ նվազեցում չի նախատեսվում:

ՀՀ ՏՆՏԵՍԱԿԱՆ ԶԱՐԳԱՑՄԱՆ

ԵՎ ՆԵՐԴՐՈՒՄՆԵՐԻ ՆԱԽԱՐԱՐ ԱՐԾՎԻԿ ՄԻՆԱՍՅԱՆ

**ՏԵՂԵԿԱՆՔ**

**«ՀՀ ԿԱՌԱՎԱՐՈՒԹՅԱՆ 2016 ԹՎԱԿԱՆԻ ԴԵԿՏԵՄԲԵՐԻ 22-Ի N1339-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԿԱՏԱՐԵԼՈՒ ՄԱՍԻՆ» ՀՀ ԿԱՌԱՎԱՐՈՒԹՅԱՆ ՈՐՈՇՄԱՆ ԸՆԴՈՒՆՄԱՆ ԿԱՊԱԿՑՈՒԹՅԱՄԲ ԱՅԼ ԻՐԱՎԱԿԱՆ ԱԿՏԵՐՈՒՄ ՓՈՓՈԽՈՒԹՅՈՒՆ ԿԱՏԱՐԵԼՈՒ ԱՆՀՐԱԺԵՇՏՈՒԹՅԱՆ ՄԱՍԻՆ**

«Հայաստանի Հանրապետության կառավարության 2016 թվականի դեկտեմբերի 22-ի N1339-Ն որոշման մեջ փոփոխություններ կատարելու մասին» ՀՀ կառավարության որոշման ընդունմամբ այլ իրավական ակտերում փոփոխություններ և լրացումներ կատարելու անհրաժեշտություն չի առաջանա:

ՀՀ ՏՆՏԵՍԱԿԱՆ ԶԱՐԳԱՑՄԱՆ

ԵՎ ՆԵՐԴՐՈՒՄՆԵՐԻ ՆԱԽԱՐԱՐ ԱՐԾՎԻԿ ՄԻՆԱՍՅԱՆ

ԱՄՓՈՓԱԹԵՐԹ

ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2016 ԹՎԱԿԱՆԻ ԴԵԿՏԵՄԲԵՐԻ 22-Ի N 1339-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԿԱՏԱՐԵԼՈՒ ՄԱՍԻՆ ՀՀ ԿԱՌԱՎԱՐՈՒԹԱՅՆ ՈՐՈՇՄԱՆ ՆԱԽԱԳԾԻ ՎԵՐԱԲԵՐՅԱԼ ՇԱՀԱԳՐԳԻՌ ՄԱՐՄԻՆՆԵՐԻ ԱՌԱՐԿՈՒԹՅՈՒՆՆԵՐԻ ԵՎ ԱՌԱՋԱՐԿՈՒԹՅՈՒՆՆԵՐԻ

|  |  |  |  |  |
| --- | --- | --- | --- | --- |
| հ/հ | Առարկության, առաջարկության հեղինակը, գրության ստացման ամսաթիվը, գրության համարը | Առարկության. առաջարկության բովանդակությունը | Եզրակացություն | Կատարված փոփոխությունները |
|  | 1 | 2 | 3 | 4 |
| 1. | ՀՀ առողջապահության նախարարություն (NԱԹ/11.1/12658-18 առ 2018-09-03) գրություն | Որոշման նախագծի վերաբերյալ առաջարկություններ և դիտողություններ չկան: |  |  |
| 2. | ՀՀ գյուղատնտեսության նախարարություն  (NԱԽ/ԳՂ-2/7327-18 առ 2018-09-03) գրություն | Որոշման նախագծի վերաբերյալ առաջարկություններ և դիտողություններ չկան: |  |  |
| 3. | ՀՀ կառավարությանը ենթակա շուկայի վերահսկողության տեսչական մարմին  2018-09-12 գրություն | 1. Որոշման նախագծում առաջարկվում է «ՀԳՆՄ» հապավումը փոխարինել «ՀԳՄ» հապավումով, քանի որ համապատասխանության գնահատման մարմինների մասին է խոսքը գնում: 2. Որոշման նախագծում առաջարկվում է 2-րդ, 2.1 և 3-րդ կետերից հանել «տնտեսական զարգացման և ներդրումների նախարարության» բառակապակցությունը: 3. Որոշման նախագծի հավելվածի «Պարենային և ոչ պարենային ապրանքների գրանցում իրականացնող իրավասու մարմիններ սահմանելու մասին» հավելվածի 2-րդ կետի վերջին նախադասությունը առաջարկվում է ձևակերպել «Տեխնիկական կանոնակարգերի օբյեկտ հանդիսացող տվյալ արտադրանքի բոլոր ցուցանիշների փորձարկումներն ապահովելու նպատակով **ՀԳՄ-ն** կարող է պայմանագրեր կնքել հավատարմագրված լաբորատորիաների հետ», որը կամբողջացնի որոշման նախագծի իմաստը: | Ընդունվել է:  Ընդունվել է:  ՉԻ ընդունվել: | Կատարվել է համապատասխան փոփոխություն:  Կատարվել է համապատասխան փոփոխություն:  ՀՀ կառավարության 2016 թվականի դեկտեմբերի 22-ի N1339-Ն որոշման 2-րդ կետի վերջին նախադասությամբ սահմանված է նույն սահմանումը.  Տեխնիկական կանոնակարգերի օբյեկտ հանդիսացող տվյալ արտադրանքի բոլոր ցուցանիշների փորձարկումներն ապահովելու նպատակով **լաբորատորիան** կարող է պայմանագրեր կնքել հավատարմագրված լաբորատորիաների հետ: Նախագծով նախատեսվում է Որոշման ամբողջ տեքստում **լաբորատորիա** բառը փոխարինել **համապատասխանության գնահատման նշանակված մարմին (ՀԳՆՄ)** բառով: |